K-pop (Travis Scott, Bad Bunny va The Weeknd qoʻshigʻi). „K-pop“ („K-POP“ tarzida ham yoziladi) – amerikalik repper Travis Scott, puertorikalik repper Bad Bunny va kanadalik qoʻshiqchi The Weeknd tomonidan ijro etilgan qoʻshiq. Cactus Jack va Epic Records orqali Travis Scottning toʻrtinchi studiyaviy albomi – "Utopia"ning birinchi singli sifatida 2023-yil 21-iyulda chiqarilgan. Qoʻshiq, ijrochilardan tashqari, Illangelo, Bnyx, Boi-1da, Jahaan Sweet va DVLP bilan birga yozilgan. Tarixi. Scott 2023-yil 19-iyulda oʻzining ijtimoiy tarmoqlardagi sahifalarida ushbu hamkorlikni eʼlon qilgan. Bad Bunny va The Weeknd avvalroq "Utopia" albomida ishtirok etadigan qoʻshiqchilar qatoriga kirgan edi. Scott 2023-yil may oyida Monakodagi bir klubda Bad Bunny bilan hali chiqarilmagan trekni namoyish qilgan. Bad Bunny "Rolling Stone" jurnalining 2023-yil iyul/avgust sonida bergan intervyusida u va Scott „bu qoʻshiq ustida bir qancha vaqt oldin ishlaganmiz“ deb aytgan. Kompozitsiyasi. „K-pop“ – energiyaga boy trap qoʻshiq boʻlib, unda Afrobeats va baile funk uslublarining elementlari mavjud. "Billboard" jurnalidan Mackenzie Cummings-Grady trekni "Utopia" albomidagi „eng yengil qoʻshiq“ deb taʼkidladi va „Bad Bunny va The Weekndga oʻz isteʼdodlarini namoyish etish imkoniyatini beradigan“ quvnoq antrakt deb atadi. Qoʻshiq F Dorian tonalligida, daqiqasiga 122 ta zarba (BPM) tezlikda ijro etilgan. Tanqidiy qabul. „K-pop“ qoʻshigʻi musiqa tanqidchilari tomonidan turlicha baholandi. "Complex" jurnalistlari Mike DeStefano, Ben Felderstein va Stefan Breskin uni "Utopia" albomidagi eng kuchsiz qoʻshiq deb hisoblashdi. "Pitchfork" nashridan Alphonse Pierre ushbu qoʻshiqni „dunyodagi eng mashhur qoʻshiqni yaratish uchun iblisona darajadagi ahmoqona reja“ deb atadi, uning „maza va jozibadan xoli“ ritmini hamda „Koreya pop musiqasi janriga aloqasi boʻlmasa ham, qoʻshimcha eʼtibor jalb qilish uchun tanlangandek tuyuladigan“ nomini tanqid qildi. "HipHopDX" nashri uchun yozgan Vivian Medithi "Bad Bunny va Travis Scott ishtirokidagi „qoniqarli daraja“dagi duetga The Weeknd tomonidan ijro etilgan juda uzun kuplet ham qoʻshilgan, bu shunchaki qoʻshiqning strimlari soni yaponcha uslubda ishlangan muqovasi kabi „chiroyli“ koʻrinsin, degan maqsad qilingan boʻlishi mumkin" degan. "Billboard" jurnalidan Mackenzie Cummings-Grady „K-pop“ qoʻshigʻini "Utopia" qoʻshiqlari reytingida 11-oʻringa qoʻydi. Tijoriy koʻrsatkichlari. Qoʻshiq Travis Scottning top-10 talikka kirgan oʻn ikkinchi (2020-yilgi „Franchise“dan keyin uning yetakchi sanʼatkor sifatida top-10 ga kirgan ilk qoʻshigʻi) boʻldi; Bad Bunny uchun esa 2023 yilda top-10 talikka kirgan ikkinchi va butun faoliyatidagi oʻn birinchi qoʻshigʻi boʻldi. Shuningdek, trek The Weeknd uchun 2023-yilda top-10 talikka kirgan uchinchi, umumiy hisobda esa oʻn yettinchi qoʻshigʻi boʻldi. Bundan tashqari, singl Hot R&B/Hip-Hop chartida 2-oʻringa koʻtarildi. Natijada, ushbu reytingda kuchli oʻntalikka kirgan Travis Scottning yigirma birinchi, Bad Bunnyning ikkinchi va The Weekndning yigirma toʻrtinchi qoʻshigʻi boʻldi. „K-pop“ "Billboard" Global 200 chartida 5-oʻringacha chiqdi; qoʻshiq birinchi haftasida butun dunyo boʻylab 53,2 million marta tinglandi va 14 ming dona sotildi. Musiqiy klip. Travis Scott rejissyor sifatida ishlagan „K-pop“ qoʻshigʻi klipi 2023-yil 21-iyulda taqdim etildi. Videoda Travis Scott Utopia belgisi bilan bezatilgan boʻsh futbol stadioni (OGC Nicening Allianz Riviera stadioni) da raqsga tushayotgani aks ettirilgan. U „Stadium Tour Rehearsal“ („Stadion gastroli repetitsiyasi“) yozuvi orqali "Utopia" albomi uchun katta gastrol safari boʻlishi mumkinligiga shama qiladi. Shuningdek, u Air Jordan bilan hamkorlikda chiqariladigan krossovkalarni ham namoyish qiladi. Bad Bunny tungi klub ichida harakatlanayotgani, The Weeknd esa ayollar bilan toʻla noodatiy hashamatli uyda Travis Scott bilan birga ovqatlanayotgani aks etadi. Klipda Matthew Williams, Pharrell Williams va SZA kameo tarzida ishtirok etgan.